text: Ona Blasco, campiona d'Espanya sots-17 d'esquaix | Nova Ràdio Lloret
  Ona Blasco, al podi de la Copa d'Espanya sots-17
  La lloretenca va aconseguir guanyar per un contundent 3-0 tots els partits de la Copa d'Espanya, disputada a Santiago de Compostel·la.
  Ona Blasco acaba de proclamar-se campiona d'Espanya d'esquaix en la categoria sots-17. Un cop més, la lloretenca ha fet un campionat excel·lent i ha acabat pujant a l'esglaó més alt del podi imbatuda.
  Blasco arribava a la Copa d'Espanya sent favorita i, de fet, com a cap de sèrie número 1 va poder disputar directament els quarts de final, que va guanyar amb contundència.
  També va guanyar de manera contundent, per 3-0, la semifinal i la final, tot i que reconeix que el fet de ser favorita li va provocar tenir molta pressió. El resultat, però, és molt satisfactori.
  "Sent favorita sempre costa molt jugar i tens molta pressió a sobre, però vaig aconseguir jugar el meu millor esquaix i, en general, les sensacions són molt bones"
  La Copa d'Espanya sots-17 es va disputar el cap de setmana passat a Santiago de Compostel·la. La propera cita és aquest cap de setmana mateix, a Mallorca, on disputarà el campionat d'Espanya absolut amb la Selecció Catalana.
  Després, l'agenda la té farcida de competicions. De l'1 al 3 d'octubre, viatjarà a Tenerife per participar a la Copa d'Espanya sots 15 i sots 19 -on competirà en les dues categories. Del 8 al 12 d'octubre, assistirà a la concentració de la Selecció Espanyola Júnior a València. I del 15 al 17, es jugarà la Copa d'Espanya absoluta, a León.